บริเวณสะพานลอยหน้าสนามบินดอนเมือง-วัดดอนเมือง ในปัจจุบันมีคนไร้บ้านและขอทานมาใช้สะพานลอยเป็นที่ิอยู่อาศัยจำนวนมาก และดูเหมือนจะมากขึ้นเรื่อยๆ จาก 1 เป็น 3-4 คน โดยบุคคลเหล่านี้ใช้สะพานลอยเป็นที่อยู่อาศัยมาเป็นระยะเวลาหลายเดือนแล้ว 
  
ผลกระทบ:

1. สร้างภาพลักษณ์ที่ไม่ดีให้กับประเทศไทย เนื่องจากประเทศไทยเป็นเมืองท่องเที่ยว และจุดดังกล่าวเป็นสะพานลอยหน้าสนามบิน นับเป็นจุดแรกๆ ที่นักท่องเที่ยวต่างชาติประสบพบเจอในไทย

เคยมีเหตุการณ์ที่นักท่องเที่ยวให้เงิน รวมถึงบันทึกภาพคนไร้บ้านเหล่านั้นไป ซึ่งอาจก่อให้เกิดความเข้าใจผิด ทำให้คิดว่าหน่วนงานรัฐของไทยไม่เหลียวแลประชาชน และประเทศไทยไม่สามารถพัฒนาคุณภาพชีวิตของมนุษย์ให้มีปัจจัย 4 ไดั 

2. ขอทานและคนไร้บ้านเหล่านี้ บางครั้งได้ขับถ่ายสิ่งปฏิกูลบนสะพานลอย ส่งผลให้เกิดกลิ่นเหม็นกับผู้สัญจรผ่านไปมา

3.การมีอยู่ของคนไร้บ้านและขอทานบนสะพานลอยเป็นที่หวาดกลัวต่อผู้ที่สัญจรผ่านไปมา เนื่องจากคนไร้บ้านบางคนดูเหมือนมีอาการทางจิตร่วมด้วย บางครั้งมีการตะโกนด่าทอผู้คนที่เดินผ่านไปมา ทำให้ประชาชนตกอยู่ในความหวาดกลัว โดยเฉพาะอย่างยิ่ง หากต้องใช้สะพานลอยในเวลากลางคืน

4. การปล่อยให้มีขอทานและคนไร้บ้านบนสะพานลอยเป็นการสร้างต้นแบบอย่างผิดๆให้กับประชาชน โดยอาจมีส่วนทำให้คนทั่วไปคิดว่า หากไม่อยากทำงานเลี้ยงชีพ ก็สามารถไปทำอาชีพขอทานได้ 

เสนอแนะแนวทางแก้ไข:

1. ติดต่อกระทรวงพัฒนามนุษย์ และร่วมหาทางแก้ปัญหาดังกล่าว เช่น นำพาคนไร้บ้านเข้าสู่ระบบ จัดหาที่พักอาศัย และงานให้ทำเป็นหลักแหล่ง พาไปรักษาอาการทางจิต หรือศึกษาแนวทางที่เป็นไปได้ต่อไป 

2. ติดต่อตำรวจตรวจคนเข้าเมือง 
จากการสังเกตพบว่า คนไร้บ้านบางคนบนสะพาน อาจจะไม่ใช่ชาวไทย โดยอาจจะเป็นต่างด้าวที่เข้ามาหากินอย่างผิดกฎหมายในไทย 

3. ติดต่อเจ้าหน้าที่กทม. ให้มั่นคอยทำความสะอาด ชำระล้างสิ่งปฏิกูลบนสะพานอย่างสม่ำเสมอ

4. ขอความร่วมมือเจ้าหน้าที่เทศกิจ ให้มีวิธีรับมือกับคนไร้บ้านอย่างเข้มงวด ในปัจจุบันพบว่า มีเจ้าหน้าที่เทศกิจมาตรวจเรื่อยๆ โดยวันไหนที่เจ้าหน้าที่มา คนไร้บ้านจะลงจากสะพานไป หากแต่วันต่อมา ก็จะกลับมาใหม่ เมื่อเจ้าหน้าที่ไปแล้ว

5. ในกรณีที่ไม่มีเจ้าหน้าที่เพียงพอ กทม. และเขตควรร่วมมือกัน จัดหาอาสาสมัคร คอยเป็นหูเป็นตา เมื่อมีคนไร้บ้านกลับมาอีก ให้อาสาสมัครคอยถ่ายรูปรายงานผ่านแอพพลิเคชั่น และส่งให้เทศกิจและเจ้าหน้าที่ดู เพื่อให้เจ้าหน้าที่มาเชิญคนเหล่านั้นออกจากพื้นที่ได้ทันท่วงที